section_heading: Sadržaj
paragraph_text: Radnja filma odvija se u svibnju 1805. godine za vrijeme Napoleonskih ratova. Kapetanu "Sretnom Jacku" Aubreyu naređeno je da pronađe francuski gusarski brod Acheron te da ga "potopi, spali ili osvoji kao nagradu". Film započinje kada jedan od članova posade na britanskom ratnom brodu začuje zvono u daljini, a nakon što kapetan Aubrey dođe na krmu i pogleda kroz teleskop vidi topovsku paljbu s broda Acheron te njegov brod Surprise biva napadnut. Surprise je toliko oštećen da se njime više ne može upravljati, a također u njega prodire i voda. Koristeći čamce, posada sa Surprisea odvodi brod u maglu na taj način bježeći od daljnjih napada. Aubrey saznaje od člana posade koji je gledao Acheron dok se gradio da je teži, brži, i bolje naoružan od Surprisea, a stariji mornari smatraju ga klasom iznad njihovog broda. Aubrey govori posadi da bi takav brod mogao biti ono što će prevagnuti u ratu na Napoleonovu stranu pa umjesto da se vrate u luku na popravak, kapetan naređuje nastavak potjere za Acheronom. Uskoro ih Acheron ponovno napadne, ali Aubrey uspijeva pobjeći zahvaljujući svojoj domišljatosti.